钦定古今图书集成/方舆汇编/职方典/第1459卷 > 云南府封建考 府志
## 钦定古今图书集成/方舆汇编/职方典/第1459卷 > 云南府封建考 府志

汉

滇王当羌　，楚庄𫏋之后，治滇国。武帝元狩元年，使王《然于》等出求身毒，为嶲昆明所闭，因至滇。当羌与使者言：“汉孰与我？” 大使归告，帝怒，讨之，庄氏遂绝。

唐

建宁王张乐进求　，龙佑那之裔。太宗贞观二十三年，册为首领大将军，封后逊位蒙氏《台登》郡王。盛罗皮　，哀牢牟苴笃三十七世孙细奴罗生，有神异。张乐进求于高宗，永徽四年，举国逊之。传子罗盛炎。炎死，盛《罗皮》嗣。睿宗太极元年，特进封。

云南王皮罗阁　罗皮子元宗开元二十六年遣使册为王赐名归义。

南诏王阁罗凤　，归义子。天宝七年袭职，后叛南诏王异牟。寻　，阁罗凤孙。代宗贞元九年，遣使上表反正归唐，册封云南王，赐金印。

南诏王寻阁劝　异牟寻子宪宗元和三年改赐元和印章。

南诏王《劝利》晟　寻《阁劝》子穆宗长庆三年赐印。

滇王丰祐　，利晟弟。晟死，册封为“滇王。”

元

云南王忽哥赤　，世祖第五子。至元五年封，金镀银印驼纽，出镇云南。

宗王脱忽鲁　，至元十一年镇云南。

云南王也先帖木儿　，系出忽哥赤，尝从征缅。至元十七年袭封，金印兽纽。二十五年，移镇大理。

梁王甘剌麻　，世祖孙。至元二十七年，封金印兽纽，出镇云南。二十九年，改封晋王，出镇大斡耳朵。大德六年薨，谥献武。后以长子也孙铁木耳入继大统，是为泰定帝，追尊为显宗。

梁王松山　，显宗子。至元三十年，出镇云南。云南王老的　，至大二年封，金印《驼纽》。

梁王王禅　，系出松山。延祐七年，封云南王，金印兽纽。泰定元年，晋梁王。天历元年，帅师与太平王燕铁木儿战于柳林，兵败，被杀。

云南王帖木儿不花　，梁王王禅子。泰定元年袭封，金印、《驼纽》。

云南诸王秃壁　，至顺元年反。诏豫王阿剌纳失里及诸王云都思铁木儿、湖广省臣脱欢先后讨之，伏诛。

梁王把匝剌瓦尔密　，一名“孛罗。” 明傅友德等破云南，举家赴昆明池死。

明

岷王梗　，高帝子。洪武二十六年建邸云南，二十八年之国。建文时，废为庶人。靖难初，复国，与守臣交恶。文皇赐书谕王，召守臣戒之。未几，又不法。上怒，罪其僚属，夺册宝，寻复与之。洪熙元年徙封武冈州。景泰中薨，谥曰“庄。”

黔宁王沐英　，字文英，江南定远人。父超，母顾氏。英八岁而孤。是时，元末大乱，母携之逃，难又故。及明太祖起濠梁，英往从之。帝抚为义子，赐国姓。年十八，为帐前都尉，旋迁广武卫指挥使，加昭勇大将军，改广信卫。勤于军政，士卒有蹂民田禾者，必加重谴，百姓安之。洪武元年二月从征陈有定，拔溪寨，破漳、泉等州，遂定闽中。三月命复姓，仍调守建宁，节制邵武、延平、汀州三卫。三年授镇国将军，佥大都督府事。四年升都督府同知，进阶荣禄大夫，掌府事。九年巡视关陜边事，敕以便宜行事。十年副卫国公邓愈征西戎，直抵昆仑山。值霖雨浃旬，馈运弗继，与士卒同甘苦，士皆感悦效力，辟地数千里，遂进封西平侯，赐号“开国辅运推诚宣力武臣” ，阶荣禄大夫，勋柱国，食禄二千五百石，授以铁券，世袭。十一年，拜征西将军，征西番，降其众二万，俘马牛羊二十馀万，得纳降七站之地，擒其酋长，献于京，威镇西土。十三年，《元》馀孽脱火赤国公爱

“足知院为边患。” 英将兵西略亦集，乃由西路渡黄河，经宁夏，历贺兰山，涉流沙，至其境。分军为四，夜㘅枚以进，合兵攻之，俘其全部以归。又副大将军徐达北征，由嵩高、全宁过驴驹河，获知院李宣。十四年九月，上以元遗孽梁王把匝剌瓦尔密恃云南险远不服，复使英副颍国公傅友德率师三十万征之。由辰、沅遵陆路，出罗鬼，攻普定、普安循格孤山之南，出奇兵袭毕节，击可渡河等处，皆下之。梁王遣其司徒达里麻驻兵曲靖拒守。英谋于友德曰：“云南兵屯曲靖，必谓我军深入罢敝，程远行迟，彼师必懈。我若兼程以进，出其不意，掩其未备，此扼吭𢭏虚之术也。曲靖一破，馀可传檄而定。” 友德然之，遂乘大雾疾进，直抵白石江。元师溃乱，英拔刀督兵，冒险济水。既登南岸，火炮交发，声振天地。接战数合，英纵铁骑𢭏其中坚，连斩数百人。乘势破元江兵，生擒达里麻，俘甲士二万，马万匹，死者横尸十馀里。梁王闻之，遁走滇池，死岛中。友德与英驻兵金马山，父老焚香迎拜。入城，禁士卒毋掳掠。收梁王金宝并官府符籍。云南既平，遂分下乌撒，得七星关，以通毕节。十五年春，分遣将士略建昌、澂江、临安、元江、寻甸、楚雄、洱海，独大理酋段世不下。英命常茂领兵从间道绕点苍山攻其后，而自斩关入，遂拔其城，擒世。调胜兵取鹤庆，掠丽江，下金齿，军声大振。于是摩㱔、和泥、车里、平缅相率来降。奏“分乌撒、乌蒙、东川、芒部、建昌、会川、罗鬼、普定、普安、水西、毕节隶四川。” 自是云南列为郡邑，分设军卫，犬牙相制，云南大定。诏留英镇守。如诸彝稍有骚动，英必出奇计，胜扼制其萌，不长其渐，威振八蛮，纳贡请臣，西南帖服。及英入觐，滇民无论老幼，咸戚然东望。英抵京，帝宴劳，赐金银文彩有差，复赐第凤阳，十日遣还。英将至滇，滇民老幼，复远迓于数百里外，如子弟之爱其父母。至二十五年五月十七以疾卒，年四十七。讣闻，上哭之恸，辍朝，遣官致祭。其《谕》有曰：“使我无西南之忧者，英之功也。” 将归葬江南。柩发，云南军民旄倪暨诸蛮彝酋长攀号哭送者数万人。至京，上遣中使祭临，追封黔宁王，谥昭靖，配享庙庭，赐葬江宁县观音山之原。英为人沉毅有智量，所至未尝滥杀。既镇云南，乃筑城垣，设卫御，𥳑官僚，抚酋豪，兴学校，治水利，立屯田，定贡赋，均力役，好贤礼士，纳儒生之言。读《大学衍义》，学问渊邃。又大书周子《太极图说》、张子东西二铭，朱子《敬斋箴》、孔明《出师二表》，李密《陈情表》、韩愈《佛骨表》，朝夕瞻对，求其理趣。又择民间土官俊秀子弟，皆令入学肄业，使知礼义。尝得《太极图》本并白鹿洞规书，勒置文庙。生平惟好马，尝语人曰：“地用莫如马。吾向也驰逐于两阵之间，与吾一心以立功者，在良骥耳。” 蕃息甚富，择其良者以充贡，至今为例。云南父老愿即府城立庙，合辞以闻。报可。又追封三代王爵，妻冯氏、继耿氏俱追封黔宁王夫人。子五：春、晟、昂、㫤、昕。昕尚太宗公主，屡掌南京都督。春嗣其职。

定远王沐晟　，字景民。器宇渊弘，寡言笑，喜怒不形，高帝甚爱之。甫冠，命为后军都督佥事，特进荣禄大夫、左都督，寻嗣兄爵，镇守云南。先是，麓川思任发及其子机发与群酋各据甸寨以叛，元江景东诸邻郡皆告乞制守旧所侵地。适晟来镇，请于朝，命都指挥万中等遍历勘验。遂以所侵地设孟养、木邦、孟定三府，镇沅、威远二州，干崖、潞江、湾甸、大侯、者乐五长官司，众皆如约释兵，请岁纳贡赋，仍于潞江迤西立腾冲千户所，控其险要，诸夷帖服。永乐三年，八百土酋侵边，晟奏遣都指挥陈濬等领劲兵三千往剿。晟驻蒙自为声援，蛮酋伏辜。四年夏四月，上赐白金旌之。是年安南犯顺。秋七月，同新城侯张辅、副总兵征南将军成国公朱能徂征。九月由《蒙目》进兵，经野蒲，抵其境。先调陈濬等攻夺猛烈栅、华关隘，彼兵遁，筑堡造舟。复遣都指挥徐源等分兵突出宣光江口，夺澳沕寺沙舁舟，夜出洮水，陈师其上。仍令濬溯流合攻蛮众于富良江，鏖战至暮方止。翌旦，众将咸欲奋击，乘胜屠戮，晟弗从，遂合京军攻多邦城栅，及𢭏其东西二都若盘滩，困枚鲁、江仙侣，皆破之。驻兵播种，招谕胁从。五年复五月，晟追至日南州奇罗海口，擒其父子官僚，所得府州四十八，县一百八十六，户三百一十二万五千九百，获象马牛羊并俘馘军仗无筭。六年，班师。进封显忠辅运推诚宣力武臣、特进荣禄大夫、勋右柱国、黔国公，食禄三千石，授铁券，世袭，兼赐玉带、金帛。《上》

亲制诗褒美之。是年冬，陈季扩等复称兵为恶。晟追至乂安海岛，悉擒之。十七年夏六月，富州酋长沈《弦经》反，晟潜截其后，绝水道。众请急攻，晟曰：“吾姑以得胜之师谕以祸福。” 遂降。正统元年冬，四川会川黎溪贼矣的诱合附近土寇底迫等，啸聚金沙江，晟遣弟昂除之。二年冬十月，马龙他郎甸刀瓮劫毁公署，占夺地方，复遣昂剿平之。三年夏五月，麓川彝思任发复侵腾冲、南甸，晟奏调云南等四都司合兵击之。冬十二月，至潞江，造舟六十馀艘。遣昂及都督方政、张荣等夜渡，破其栅，斩首三千馀级，获象三十馀。后方政战不利，死之。晟还至楚雄，道卒，年七十二。讣闻，上震悼，赐祭葬，追封定远王，谥忠敬。